**Henrique López Veiga**, noutras fontes **Enrique César López Veiga**, nado na Coruña o 1 de febreiro de 1947, é un biólogo e político galego.

Traxectoria
-----------

Estudou bioloxía na Universidade de Santiago de Compostela, onde se doutorou, e axiña entrou a traballar no sector pesqueiro e da investigación, e dende 1972 a 1978 realizou tarefas de pescuda no Instituto de Investigacións Mariñas de Vigo. Así, cursou en paralelo a carreira de economía en Suráfrica (1978). Foi nomeado secretario técnico da Cooperativa de Armadores de Pesca do Porto de Vigo, e a partir de 1982 foi o seu director.

En agosto de 1987 aprobou unhas oposicións para a Comisión Europea e ocupou diversos empregos na Dirección Xeral de Pesca e na de Mercados e Recursos Externos, onde acadou o posto de xefe de división de Estruturas da Pesca.

Aínda que membro do Partido Popular Galego (1976) de Xaime Illa Couto e, máis tarde, do Partido Galeguista durante a transición, afiliouse posteriormente ao Partido Popular de Galicia. Manuel Fraga Iribarne nomeouno conselleiro de Pesca (1990-1993). Dende este cargo, asumiu a tarefa de regulación do sector mediante a *Lei 6/1991, do 15 de maio, de infraccións en materia de protección de recursos marítimo-pesqueiros* e a *Lei 6/1993, de 11 de maio de Pesca de Galicia*. Impulsou o Centro de Control do Medio Mariño, adicado dende 1992 ao control da calidade das augas destinadas a produtos do mar para o consumo humano, o Servizo de Salvamento marítimo SOS Galicia, creado en 1991. e un seguro colectivo de accidentes no mar.

Á súa saída da Xunta, traballou na dirección xeral de Política de Competencia da Unión Europea, foi xefe de gabinete de José María Gil-Robles y Gil-Delgado na súa época de presidente do Parlamento Europeo e director xeral de finanzas do Parlamento Europeo (1998-2001). Nese ano volveu a Galicia e ocupou de novo o cargo de conselleiro de Pesca e Asuntos Marítimos entre 2001 e 2005. Durante esta segunda etapa como conselleiro traballou nun plan de modernización da frota de baixura, no fomento da profesionalización do marisqueo, na innovación tecnolóxica do sector conserveiro e no apoio a industria transformadora, así como na informatización das lonxas e no impulso ao Centro Tecnolóxico do Mar (CETMAR) para o estudo da dinámica dos ecosistemas en colaboración con diversas entidades do Estado e as tres universidades galegas. Elaborou un Plan sectorial de Acuicultura moi discutido pola súas súas incidencias medioambientais e paisaxísticas Foi o responsable de pesca durante a crise do Prestige.

Tras a retirada de Manuel Fraga anunciou a súa candidatura á presidencia do PPdeG defendendo unha maior democratización do partido e unha aproximación ao centro liberal aínda que finalmente non acadou os apoios necesarios para competir pola secretaría. Foi voceiro de asuntos europeos do PPdeG. O 12 de xuño de 2012 foi elixido polo pleno do Parlamento de Galicia como senador por designación autonómica. Foi presidente da Autoridade Portuaria de Vigo de 2015 a 2020.

Obras
-----

* *Manual de política pesqueira* (2000)
* *A batalla de Cavite* (2002)
* *Desde el Centro de Galicia* (2004)

Recoñecementos
--------------

Recibiu a Medalla de Prata de Galicia en 1994.

Notas
-----

1. ↑  Toma de posesión de Henrique López Veiga, novo conselleiro de Pesca, Marisqueo e Acuicultura Arquivado 29 de maio de 2019 en Wayback Machine. na páxina web da TVG
2. ↑  Ficha no Senado*(en castelán)*
3. ↑  Barrera, Feliciano, ed. (2002). "López Veiga, Enrique César". *Gallegos. Quién es quien en la Galicia del siglo XXI* (en castelán). Santiago de Compostela: *El Correo Gallego*. p. 338. ISBN 84-8064-113-4.
4. ↑  Galicia 2003, Xunta de Galicia, pp 407 e 409. ISBN 84-453-3459-X
5. ↑  Galicia 2003, opus cit. pp 400 e ss
6. ↑  "Copia arquivada". Arquivado dende o orixinal o 20 de novembro de 2009. Consultado o 14 de agosto de 2010.

Véxase tamén
------------

### Outros artigos

* Lista de senadores galegos desde a Transición

|  |  |  |
| --- | --- | --- |
| Predecesor:**Xosé Henrique Rodríguez Peña** |  **conselleiro de Pesca** 1990-1993 | Sucesor:**Xoán Caamaño** |
| Predecesor:**Amancio Landín Jaraiz** |  **conselleiro de Pesca e Asuntos Marítimos** 2001-2005 | Sucesor:**Carmen Gallego** |
| Predecesor:**Ignacio López-Chaves** |  **Presidente da Autoridade Portuaria de Vigo** 2015-2020 | Sucesor:**Jesús Vázquez Almuíña** |

|  |  |
| --- | --- |
| Control de autoridades | 
* Wd: Q12390376
* WorldCat
* VIAF: 75480768
* BNE: XX897056
* CANTIC: a10116266
* Dialnet: 1226395
* ISNI: 0000 0000 5951 201X
* LCCN: n90702881
* NTA: 333011856

 |